laion/Wikipedia-Exotic huggingface dataset:
שרלוטה פריץ

שרלוטה פריץ (בגרמנית: Charlotte Fritz;‏ נולדה ב-4 ביולי 1918 בבאדן ‏ – 23 בספטמבר 2003, וינה) היא חסידת אומות העולם מאוסטריה. שרלוטה פריץ נולדה למשפחת בכר (Becher). בתקופת האנשלוס, בשנת 1938, הייתה שרלוטה מאורסת לפרידריך קונץ (Kunz), חייל בצבא אוסטריה. אחותה אדלטרוד הייתה מאוהבת בוולטר פוסילס (Posiles), יהודי צ'כי. פוסילס ברח מווינה לפראג ואדלטרוד נותרה עמו בקשר בעזרת אחותה שרלוטה ואף הצליחה להיפגש עמו. במהלך גירוש יהודי צ'כיה למחנות ריכוז בשנת 1942, ברח שוב ולטר, הפעם לווינה, עם שני אחיו, האנס ולודוויג. שרלוטה ואדלטרוד שיכנו את השלושה בעליית הגג בביתו של פרידריך קונץ. הדירה הייתה פנויה רוב הזמן, כי קונץ היה בצבא. כאשר היה קונץ מגיע לחופשות, הבריחו האחיות את היהודים המסתתרים למקומות מחבוא אחרים. ולטר הוסתר באחד החדרים בדירה שאותו השכירה שרלוטה לאדלטרוד, ולכן לא נכנס אליו פרידריך. שרלוטה לא סיפרה לפרידריך שביתו מהווה מקום מסתור ליהודים, מכיוון שחששה שהוא עלול להסגיר את היהודים לשלטונות הנאציים. האחיות הביאו למסתתרים אספקה וטיפלו בוולטר כשזה חלה בדלקת ריאות שסיכנה את חייו. כשחלתה אדלטרוד עצמה ואושפזה בבית חולים, הוטל כל נטל מעשה ההצלה על כתפיה של שרלוטה. לאחר המלחמה נישאו ולטר ואדלטרוד. השניים התגרשו בשנת 1962. שניהם המשיכו לחיות באוסטריה. ב-1978 הכיר יד ושם בשרלוטה פריץ כחסידת אומות העולם. לימים הוכרה גם אחותה אדלטרוד בתור חסידת אומות העולם. שרלוטה פריץ, באתר יד ושם (באנגלית)
פרידריך-יובסט פולקמר פון קירכנזיטנבאך

פרידריך-יובסט פולקמר פון קירכנזיטנבאך (בגרמנית: Friedrich-Jobst Volckamer von Kirchensittenbach;‏ 16 באפריל 1894 – 3 באפריל 1989) היה מפקד בכיר בוורמאכט שפיקד על כוחות במלחמת העולם השנייה. פון קירכנזיטנבאך נולד ב-16 באפריל 1894 באוברסדורף, שהשתייכה לאימפריה הגרמנית. בשנת 1913 התגייס פון קירכנזיטנבאך לצבא הגרמני הקיסרי, והצטרף לרגימנט הרגלים הבווארי ה-19 (ויטוריו אמנואלה השלישי, מלך איטליה), עמו לחם במהלך מלחמת העולם הראשונה. על פעולותיו בקרבות קיבל את עיטורי צלב הברזל דרגה ראשונה ושנייה, וצלב הכבוד של מלחמת העולם 1914/1918. לאחר המלחמה הצטרף פון קירכנזיטנבאך לרייכסווהר, ומילא בו תפקידי פיקוד ומטה. ב-1 במרץ 1937 הועלה פון קירכנזיטנבאך לדרגת אוברסט לוטננט, וב-15 ביולי 1938 מונה לקצין מטה בקורפוס ה-7. עם פרוץ מלחמת העולם השנייה מונה פון קירכנזיטנבאך לקצין מטה במחוז הצבאי ה-7, וב-1 בפברואר 1940 הועלה לדרגת אוברסט. ב-1 במאי 1940 מונה פון קירכנזיטנבאך למפקד רגימנט היגר ההררי ה-141, שהיה חלק מהדיוויזיה ההררית ה-6, ולחם עמו במערכה בבלקן. ב-19 באפריל 1941 מונה פון קירכנזיטנבאך לראש מטה אגף החינוך בOKH, וב-1 בספטמבר 1942 הועלה לדרגת גנרל מיור. ב-2 בדצמבר 1942 מונה פון קירכנזיטנבאך למפקד דיוויזיית היגר ה-8, שהייתה חלק מהקורפוס ה-10 במסגרת הארמייה ה-16, וב-1 בספטמבר 1943 הועלה לדרגת גנרל לוטננט. ב-3 בנובמבר 1943 קיבל פון קירכנזיטנבאך את עיטור הצלב הגרמני בזהב, וב-26 במרץ 1944 קיבל את עיטור צלב האבירים של צלב הברזל. במרץ 1944 הועברה הדיוויזיה שבפיקודו תחת פיקוד הארמייה ה-16 כחלק מהקורפוס ה-38, ובמאי הועברה הדיוויזיה תחת פיקוד הארמייה השמינית כחלק מהקורפוס ה-17. ב-25 באוקטובר 1944 מונה פון קירכנזיטנבאך למפקד הקורפוס ה-50, שהיה חלק מהארמייה ה-16 במסגרת קבוצת ארמיות צפון, וב-1 בינואר 1945 הועלה לדרגת גנרל הכוחות ההרריים. ב-17 במרץ 1945 מונה פון קירכנזיטנבאך למפקד הארמייה ה-16, שהייתה חלק מקבוצת ארמיות קורלנד, ובסוף המלחמה נכנע בראש כוחותיו והלך לשבי הרוסי. פון קירכנזיטנבאך שוחרר מהשבי בשנת 1955. לאחר שחרורו התגורר פון קירכנזיטנבאך במינכן, וב-3 באפריל 1989 מת, והוא בן 95 שנים. פרידריך-יובסט פולקמר פון קירכנזיטנבאך באתר lexikon-der-wehrmacht (בגרמנית)
תחרות העל בבילבאו 2012

תחרות העל החמישית בסדרת ה"גרנד-סלאם מאסטרס" בשחמט התקיימה בבילבאו שבספרד, מ-24 בספטמבר עד 13 באוקטובר 2012. התחרות, בה השתתפו שישה שחמטאים, התנהלה בשיטת ליגה בסיבוב כפול: כל שחמטאי שיחק מול יתר השחקנים פעמיים: פעם אחת בצבע לבן ופעם נוספת בצבע שחור, כך שנערכו עשרה סיבובים. ניצחון נחשב כשלוש נקודות ותיקו כנקודה אחת. בתחרות סיימו במקום הראשון המשותף, עם 17 נקודות מגנוס קרלסן ופביאנו קרואנה. קרלסן הוכרז הזוכה לאחר שניצח בדו-קרב ביניהם 0–2. קרלסן הוכרז הזוכה לאחר שניצח בדו-קרב את קרואנה 0–2. טקס הפתיחה של התחרות, באתר theweekinchess (באנגלית) דווח על הסיבוב הראשון, באתר theweekinchess (באנגלית) דווח על הסיבוב השני, באתר theweekinchess (באנגלית) דווח על הסיבוב השלישי, באתר theweekinchess (באנגלית) דווח על הסיבוב הרביעי, באתר theweekinchess (באנגלית) דווח על הסיבוב החמישי, באתר theweekinchess (באנגלית) דווח על הסיבוב השישי, באתר theweekinchess (באנגלית) דווח על הסיבוב השביעי, באתר theweekinchess (באנגלית) דווח על הסיבוב השמיני, באתר theweekinchess (באנגלית) דווח על הסיבוב התשיעי, באתר theweekinchess (באנגלית) דווח על הסיבוב האחרון, באתר theweekinchess (באנגלית)
ארמיית הפאנצר הגרמנית-איטלקית

ארמיית הפאנצר הגרמנית-איטלקית, היה אחד השמות שניתנו לכוח הגרמני-איטלקי שלחם בזירת המלחמה של צפון אפריקה בתקופת מלחמת העולם השנייה. ב-1 באוקטובר 1942 שונה שמה של ארמיית הפאנצר אפריקה לארמיית הפאנצר הגרמנית-איטלקית. ב-23 באוקטובר 1942 פתחו הבריטים במתקפה גדולה על כוחות מדינות הציר, ולמחרת מת מפקד ארמיית הפאנצר גנרל גאורג שטומה מהתקף לב, ווילהלם פון תומה מונה למפקד הארמייה למשך יומיים עד שארווין רומל חזר מגרמניה ונטל את הפיקוד על הארמייה. נחיתת כוחות בעלות הברית באלג'יריה ומרוקו בנובמבר 1942, במסגרת מבצע לפיד, אילצה את הפיקוד הגרמני לשלוח תגבורות חזקות לתוניסיה, כדי למנוע השתלטות של בעלות הברית על החוף הצפון-אפריקני והאגן הדרומי של הים התיכון, החלטה שהביאה לפתיחת המערכה בתוניסיה. הגידול הניכר בסדר הכוחות של הציר בצפון אפריקה חייב עריכת שינוי נוסף במבנה הפיקוד של כוחות הציר בזירה זו. ב-23 בפברואר 1943 הועבר הכוח הגרמני-איטלקי בפיקודו של רומל תחת פיקוד איטלקי, וקיבל את השם הארמייה האיטלקית הראשונה. רומל עצמו מונה למפקד קבוצת ארמיות חדשה בשם קבוצת ארמיות אפריקה, שכללה את הארמייה האיטלקית הראשונה ואת ארמיית הפאנצר החמישית בפיקוד גנרל הנס-יירגן פון ארנים. ארמיית הפאנצר הגרמנית-איטלקית באתר lexikon-der-wehrmacht בגרמנית ערך זה הוא קצרמר בנושא צבא. אתם מוזמנים לתרום לוויקיפדיה ולהרחיב אותו.
אריאל מורטמן

אריאל מורטמן (נולדה ב-6 בפברואר 1994) היא שחקנית אמריקאית ישראלית. מורטמן נולדה בארצות הברית לאם אדריכלית ואבא עורך דין וגדלה בניו ג'רזי ועלתה לישראל בגיל 10 יחד עם משפחתה לזיכרון יעקב. היא בוגרת תיכון "אורט בנימינה" במגמת תיאטרון. היא בוגרת סדנאות משחק בתיאטרון הקאמרי ובסטודיו למשחק ניסן נתיב. למדה משחק מול מצלמה אצל רות דייכס. בשנים 2014–2016 שיחקה בתפקיד הראשי בשתי העונות של סדרת הנעורים "כוכב הצפון", בה גילמה את דמותה של מאיה. בשנת 2014 שיחקה בסרט קצר "להתמסר לרגע" לצידו של מיכאל אלוני. בשנת 2015 גילמה את דמותה של תמר בסרטו של שי כנות "איביזה". בשנת 2017 החלה לשחק את הדמות הראשית בסדרת הנעורים האמריקאית "אקדמיית החממה" המופקת על ידי נטפליקס, שהיא הגרסה האמריקאית של "החממה". היא מגלמת בה את היילי וודס, דמות מקבילה של אלה-לי (ללי) רשף, אותה גילמה בגרסה הישראלית השחקנית גאיה שליטא-כץ. בשנת 2017 שיחקה בתפקיד אורח בסדרה "נפלת חזק" בערוץ עשר בכיכובו של מיקי גבע. אריאל מורטמן, ברשת החברתית פייסבוק אריאל מורטמן, ברשת החברתית אקס (טוויטר) אריאל מורטמן, ברשת החברתית אינסטגרם אריאל מורטמן, במיזם "אישים" לתיעוד היצירה הישראלית אריאל מורטמן, במסד הנתונים הקולנועיים IMDb (באנגלית) אריאל מורטמן, באתר "אידיבי", מאגר הידע העברי לקולנוע ישראלי ועולמי הדס בשן, ‏על הסולם, באתר ‏מאקו‏, 8 בפברואר 2018 עמית שאטו, קבלו אותם: המבטיחים לשנת 2015, באתר פרוגי, 24 בספטמבר 2014 אלון הדר, אפקט החממה, באתר "ידיעות אחרונות", 17 באוקטובר 2017 איתי שטרן, גרסת נטפליקס ל"החממה" מצולמת בימים אלו בישראל, באתר הארץ, 28 ביולי 2016
אל אטנאו גרנד ספלנדיד

אל אטנאו גרנד ספלנדיד (בספרדית: El Ateneo Grand Splendid) היא חנות ספרים מפורסמת בשכונת רקולטה בבואנוס איירס בירת ארגנטינה. החנות הוכתרה בידי הגארדיאן הבריטי ב-2008 כחנות הספרים השנייה ביופייה בעולם. הבניין שבו ממוקמת חנות הספרים נבנה ותוכנן עבור תיאטרון בשם "גרנד ספלנדיד", שנפתח במאי 1919. המבנה מפואר וכיפתו מעוטרת מתוכה בציורי קיר. התיאטרון, שהכיל למעלה מ-1,000 מקומות ישיבה, העלה הופעות ומחזות של אמנים נחשבים. בשנות ה-20 המאוחרות הוא הוסב לשמש אולם קולנוע, וב-1929 הוקרן בו הסרט המדבר הראשון שהוקרן בארגנטינה. בפברואר 2000 הוחכר הבניין לקבוצת אילסה, המחזיקה בכמה רשתות למכירת ספרים וכן בהוצאת הספרים "אל אטנאו". הבניין שופץ והוסב לחנות ספרים, מושבי הקולנוע הוסרו ובמקומם הותקנו מדפי ספרים. יתר התפאורה המצועצעת, גילופים ועיטורים, פרטים אדריכליים רבים, וילונות הארגמן ותאורת האולם וכן התקרה המעוטרת נשארו כדי לשמר את תחושת התיאטרון הגדול. החנות, על 2000 המטרים הרבועים שלה, הפכה לחנות הדגל של קבוצת אילסה, ולפי פרסומים של הקבוצה, נמכרו בה בשנת 2007 למעלה מ-700,000 ספרים. באותה שנה ביקרו בחנות, שהפכה לאטרקציה תיירותית, למעלה ממיליון בני אדם. על במת התיאטרון, העטויה וילונות קטיפה כבדים, הוצבו שולחנות בית קפה העומד לשירות הלקוחות. ה"גארדיאן" הבריטי הכתיר את החנות במקום השני ברשימת חנויות הספרים היפות בעולם לשנת 2008. מדיה וקבצים בנושא אל אטנאו גרנד ספלנדיד בוויקישיתוף אתר האינטרנט הרשמי של אל אטנאו גרנד ספלנדיד (בספרדית) שווה קריאה: חנויות ספרים מדהימות ברחבי העולם, באתר כלכליסט, 4 בספטמבר 2014 Dodson, Sean (11 January 2008). "Top shelves". The Guardian. London. Retrieved 10 May 2015. "2) El Ateneo in Buenos Aires"
פול סינגר (איש עסקים)

פול סינגר (באנגלית: Paul Singer; נולד ב-22 באוגוסט 1944) הוא איש עסקים ומיליארדר יהודי-אמריקאי. מייסד קרן הגידור "אליוט מנג'מנט קורפוריישן" (אנ') והבעלים שלה. מגדולי התורמים של המפלגה הרפובליקנית בארצות הברית. נולד למשפחה יהודית בניו יורק סיטי, בעל תואר ראשון בפסיכולוגיה מאוניברסיטת רוצ'סטר ותואר במשפטים מבית הספר למשפטים בהרווארד. לאחר שהשלים את לימודיו עבד במשרדי בנק ההשקעות Donaldson, Lufkin & Jenrette ‏(DLJ) (אנ') בוול סטריט. ב-1977 הקים את קרן הגידור "אליוט מנג'מנט קורפוריישן" ומאז הוא עומד בראשה. הוא מתגורר בסנטרל פארק וסט במנהטן והונו מוערך ב-2 מיליארד דולרים. הוא מזוהה עם הימין והשמרנים בפוליטיקה האמריקנית ותומך גם בארגוני ימין בישראל. סינגר נחשב גם כתורם גדול לפעילות למען זכויות הקהילה הלהט"בית בארצות הברית, אליה נחשף בעקבות השתייכות בנו לקהילה. בשנת 2012 הקים את הארגון Startup Nation Central שהוקם בעקבות הספר Startup Nation, והוא מוסד ללא כוונת רווח, שמטרתה לקדם את ה- Israeli innovation ecosystem. שוקי שדה, מיליארדר, תורם פוליטי - ו"אוכל נבלות": מי אתה פול סינגר - ומה אתה מחפש בישראל?, באתר TheMarker‏, 28 ביולי 2016
פאול זינגר

האם התכוונתם ל... פאול זינגר (פוליטיקאי) – מנהיג המפלגה הסוציאל-דמוקרטית של גרמניה פאול זינגר (פיזיקאי) – פיזיקאי ישראלי פאול זינגר (כלכלן) – סוציולוג וכלכלן ברזילאי ממוצא אוסטרי פול סינגר (איש עסקים) – מיליארדר ופילנתרופ יהודי-אמריקאי
ג'ואן רובינסון

ג'ואן רובינסון (באנגלית: Joan Robinson;‏ 31 באוקטובר 1903 - 5 באוגוסט 1983) הייתה כלכלנית בריטית פוסט-קיינסיאנית שהייתה ידועה בזכות עבודתה על כלכלה מוניטרית ועל תרומתה הרחבה לתאוריה הכלכלית. היא הייתה ביתו של הגנרל פרדריק ברטון מוריס (Sir Frederick Barton Maurice) ואשתו של הכלכלן אוסטין רובינסון (Austin Robinson). בשנת 1956 פרסמה רובינסון את ספרה "הצטברות ההון" (The Accumulation of Capital) אשר הרחיב את התאוריה הקיינסיאנית לטווח הארוך. בשנת 1962 פרסמה רובניסון את הספר "מאמרים על צמיחה כלכלית" שעסק בצמיחה כלכלית ולאחר מכן פיתחה את תאוריית הצמיחה של קיימברידג' (Cambridge growth theory) יחד עם ניקולס קלדור. בשנת 1964 היא נבחרה כחברת חוץ לשם כבוד באקדמיה האמריקנית לאמנויות ולמדעים. בשנות ה-60 רובינסון הייתה אחת המשתתפות העיקריות במחלוקת קיימברידג' על ההון לצידו של פיירו סראפה. לרובינסון ציטוט מפורסם לגבי הקפיטליזם: "ישנו דבר אחד גרוע מלהיות מנוצל על ידי הקפיטליזם, והוא לא להיות מנוצל על ידי הקפיטליזם." משמעות המשפט היא כפולה - ביקורת השיטה הקפיטליסטית, ובמקביל ראיית היתרון בעצם ההשתייכות לכלכלת השוק המודרנית. בהקשר אחר היא אמרה: ""אידאולוגיה היא כמו ריח גוף; אתה לא יכול להריח את של עצמך". כלכלה פוסט-קיינסיאנית מדיה וקבצים בנושא ג'ואן רובינסון בוויקישיתוף ג'ואן רובינסון, באתר פרויקט הגנאלוגיה במתמטיקה ג'ואן רובינסון, באתר גוגל סקולר ג'ואן רובינסון, באתר אנציקלופדיה בריטניקה (באנגלית) זכארי קרטר, ניו יורק טיימס, האישה שניפצה את מיתוס השוק החופשי זוכה כיום להערכה שלא קיבלה בחייה, באתר TheMarker‏, 5 במאי 2021 כתבי ג'ואן רובינסון בפרויקט גוטנברג (באנגלית) Ronaldo Munck, Joan Robinson
מדף (פירושונים)

האם התכוונתם ל... מדף – משטח להנחה ואחסון חפצים מדף (תעופה) – חלק מכנף המטוס מדף יבשתי – מדרון מתון בקרקעית הים מדפים (אלבום) – אלבום של להקת בית הבובות חיי מדף – בלוגיסטיקה, פרק הזמן שבו ניתן לאחסן מוצר ממועד ייצורו טומאת מדף – מונח בהלכות טומאה וטהרה
פאול זינגר (פוליטיקאי)

פאול זינגר (בגרמנית: Paul Singer; 16 בינואר 1844 - 31 בינואר 1911) היה פוליטיקאי גרמני מרקסיסט מוביל, איש המפלגה הסוציאל-דמוקרטית של גרמניה במחצית השנייה של המאה ה-19 ובראשית המאה ה-20, ויושב ראש המפלגה המאוחדת במשותף עם אוגוסט בבל מ-1890 ועד מותו בשנת 1911. זינגר, נולד ולמד בברלין, ילד התשיעי של סוחר יהודי בשם יעקב זינגר (נפטר ב-21 בדצמבר 1848) וקרוליין לבית לוי (נפטרה ב-1867). עד 1869 עבד זינגר כפקיד בברלין. ובין השנים 1869–1887 היה שותף עם אחיו הנרי זינגר (1841–1920) בבעלות על פירמה משפחתית. מבחינה פוליטית בא זינגר מן התנועה הדמוקרטית הבורגנית, הוא השתייך מאז 1862 למפלגת הקדמה הגרמנית, והיה תחת השפעת יוהאן יעקובי לדמוקרט רדיקלי. בשנת 1868 יצר לראשונה קשר עם אוגוסט בבל ווילהלם ליבקנכט. באותה שנה היה זינגר אחד ממייסדי ארגון העובדים הדמוקרטי וחבר באיגוד עובדי ברלין. ב-1878 הצליח אוטו פון ביסמרק להעביר ברייכסטאג שורת חוקים אנטי סוציאליסטים, שאסרו על פעולת המפלגה. מנהיגי המפלגה נאסרו או יצאו לגלות. עיתוני המפלגה נסגרו, ורבים מהפעילים נאסרו אף הם. זינגר היה בתקופה זו בין אלה ששמרו על קשר בין הנהגת המפלגה הסוציאליסטית בגרמניה לבין קרל מרקס ופרידריך אנגלס בלונדון. בשנת 1879 השתתף בייסוד עיתון התנועה הסוציאל-דמוקרטית, עיתון זה היה הבסיס להקמת המפלגה הסוציאל-דמוקרטית, ה-SPD, כאשר ב-1890 עם עלייתו של וילהלם השני לשלטון והתפטרות ביסמרק, התאפשר חידוש פעולת המפלגה. בשנת 1884 נבחר זינגר לראשונה כחבר מועצת העיר ברלין ובאותה שנה נבחר כחבר הרייכסטאג, תפקיד בו החזיק עד יום מותו. מ-1890 ועד מותו בשנת 1911 עמד בראש המפלגה הסוציאל-דמוקרטית של גרמניה במשותף עם אוגוסט בבל. כדמות השלישית בחשיבותה במפלגה אחרי ליבקנכט ובבל, היה זינגר כיהודי דמות חשובה במאבק נגד האנטישמיות בגרמניה. זינגר נפטר בברלין ב-31 בינואר 1911. בהלווייתו שנערכה ב-5 בפברואר השתתפו מיליון בני אדם, במפגן אבל שכמותו לא ראתה ברלין מעולם. הוא נקבר בבית הקברות המרכזי פרידריכספלדה, את קברו עיצב הארכיטקט הנודע לודוויג הופמן (אנ') ונקבעה בו מדליה מיוחדת מעשה ידי קוסטנטין סטארק (גר'). מדיה וקבצים בנושא פאול זינגר בוויקישיתוף פאול זינגר, באתר "Find a Grave" (באנגלית) פאול זינגר (1844-1911), דף שער בספרייה הלאומית
יוהאן פון צווהל

יוהאן "הנס" פון צווהל (בגרמנית: Johann "Hans" von Zwehl;‏ 27 ביולי 1851 – 28 במאי 1926), היה גנרל גרמני, שפיקד על כוחות במלחמת העולם הראשונה. פון צווהל נולד ב-27 ביולי 1851, באוסטרודה על ההארץ שהשתייכה לממלכת הנובר. ב-1870 התגייס לצבא הפרוסי, והצטרף לרגימנט הרגלים ה-14 (פומרניה ה-3 - הגראף שוורין), ולחם בשורותיו במלחמת פרוסיה צרפת. לאחר מכן מילא בצבא תפקידי פיקוד ומטה, בשנת 1900 מונה למפקד רגימנט הרגלים ה-73 (הנובר - גנרלפלדמרשל אלברכט, נסיך פרוסיה). בשנת 1902 הועלה פון צווהל לדרגת גנרל מיור, ומונה למפקד החטיבה ה-30. בשנת 1906 הועלה לדרגת גנרל לוטננט, ומונה למפקד הדיוויזיה ה-13. בשנת 1909 הועבר פון צווהל לעתודת המילואים של צבא האימפריה הגרמנית. בפרוץ מלחמת העולם הראשונה מונה פון צווהל למפקד קורפוס המילואים ה-7 שהיה חלק מהארמייה השנייה ולחם בחזית המערבית, ונטל חלק בקרבות במערכה על הגבולות, לרבות קרב שרלרואה, והשתתף לאחר מכן במצור על מובז'. פון צווהל לחם עם הקורפוס בקרבות השונים, ובשנת 1916 השתתף עמו בקרב ורדן. ב-17 בדצמבר 1916 מונה פון צווהל למושל הצבאי של אנטוורפן, תפקיד אותו מילא עד סוף המלחמה, וב-25 בנובמבר 1918 פרש פון צווהל לביתו. פון צווהל נפטר בברלין ב-28 במאי 1926 והוא בן 75 שנים. הקיסרות הגרמנית במלחמת העולם הראשונה מדיה וקבצים בנושא יוהאן פון צווהל בוויקישיתוף
מרכז ספורט המים דאודורו

מרכז ספורט המים דאודורו הוא שמה של בריכת שחייה אולימפית שהוקמה במתחם דאודורו מיליטרי קלאב (מועדון הספורט הצבאי דאודורו) בשכונת דאודורו שבעיר ריו דה ז'ניירו לצד מתקני ספורט נוספים לאימונים ותחרויות בשכונת דאודורו בעיר ומשמש כבריכת שחייה ציבורית מקומית. הבריכה נבנתה ב-2007 לקראת המשחקים הפאן-אמריקאיים שאירחה ריו דה ז'ניירו ב-2007. במשחקים אירחה הבריכה את תחרות השחייה ל-200 מטרים בסגנון חופשי במסגרת תחרות הקרב חמש מודרני של אותם משחקים ולצורך כך הוקם בה יציע קטן לכמה מאות צופים שפורק לאחר הטורניר. הבריכה אינה מקורה. במסגרת אירוח אולימפיאדת ריו דה ז'ניירו (2016) עברה הבריכה שיפוץ ניכר שכלל בין השאר החלפת כל אריחי החיפוי שבתוכה ושיפוץ המלתחות וכמו כן הוקם בה יציע זמני ל-2000 צופים. במסגרת האולימפיאדה תארח שוב הבריכה את תחרות השחייה במסגרת הקרב חמש של האולימפיאדה בעוד שאר התחרויות יתקיימו במתקנים הסמוכים לה כחלק מהפארק לקרב חמש. ארנה דאודורו שהוקמה בקרבתה תארח את תחרויות הסיף של הקרב חמש ואצטדיון דאודורו יארח את שאר התחרויות של הקרב חמש. המרחק בין שלושת המתקנים הוא כ-300 מטרים בלבד. לאחר המשחקים תשוב הבריכה לשמש כבריכת שחייה ציבורית. המתקן האולימפי הסמוך ביותר לבריכה הוא מרכז ההוקי האולימפי ומעברה השני מצוי בקרבת מקום ההיפודרום האולימפי. מדיה וקבצים בנושא מרכז ספורט המים דאודורו בוויקישיתוף
חלוצי רוצ'דייל

קואופרטיב "אגודת חלוצי רוצ'דייל הישרים" (באנגלית: Rochdale Society of Equitable Pioneers) שהוקם בשנת 1844 ברוצ'דייל (Rochdale) שביורקשייר, אנגליה, נחשב לאבי התנועה הקואופרטיבית. על אף שלהקמתו קדמו קואופרטיבים אחרים, קואופרטיב רוצ'דייל היווה את הבסיס להקמת התנועה הקואופרטיבית המודרנית, ו"עשרת עקרונות רוצ'דייל" נחשבים למשפיעים עליה עד היום. הקואופרטיב הוקם ב-1844, בהובלת פועלים, חסידי רעיונותיו של רוברט אואן. בעת הקמתו מנה הקואופרטיב 28 חברים. בתחילה מכר הקואופרטיב מוצרי מזון בסיסיים בלבד, והופעל בהתנדבות על ידי חבריו. בהמשך הצטרפו חברים נוספים לקואופרטיב, והוקמה מאפיה בבעלותו שסיפקה לחם לחברים. ב-1950 הוקמה טחנת קמח של הקואופרטיב, שהיוותה את התפתחותו לתחום התעשייה. ב-1960 הוקמה מטוויה. עם השנים מספר החברים גדל ובנוסף על החנות המקורית הוקמו חנויות נוספות וכן מחלקה סיטונאית אשר סיפקה את הסחורה לחנויות הקואופרטיב השונות. בהמשך הקים הקואופרטיב לחבריו קופות גמל, קרן ביטוח, בתי ספר, קרן מלגות לילדי חברים ועוד שירותים נוספים לחבריו. הצטרפות חופשית לאגודה מבנה דמוקרטי – לכל אחד קול אחד החזרת הרווח לחברי האגודה בהתאם למכסת הקניות ריבית מוגבלת על ההון המושקע נייטרליות פוליטית ודתית מכירה במזומן (לא באשראי\בהקפה) פיתוח החינוך בעזרת ניכוי מסוים מהרווח נטו מכירה במחירי השוק (הפרשות לקרן שמורה) דמי מניה נמוכים (אפשרות לקניה בתשלומים) סחורה נקייה ומשקל נכון. הניסיון הקואופרטיבי ברוצ'דייל מוזכר בספרו של בנימין זאב הרצל אלטנוילנד כאחד ממקורות ההשראה למערכת הקואופרטיבית של 'החברה החדשה' היהודית בארץ ישראל, ובאופן ספציפי להתיישבות הכפרית בה המכונה 'כפר חדש'. "חלוצי רוטשדייל הישרים הרבו לעבוד בעדכם, זאת אומרת: הם הרבו לעשות בעד כל בני האדם בעת אשר עיניהם היו אך לטובת נפשם. בלכתכם היום לחברות הקונים אשר לכם, ושם תוצע לפניכם הסחורה המשובחת שבסחורות במחיר שפל, לחלוצי רוטשדיל עליכם להודות." ~ מתוך תרגום נחום סוקולוב, 'תל אביב'. קומונת רלהיין אלטנוילנד מדיה וקבצים בנושא חלוצי רוצ'דייל בוויקישיתוף אביגיל ישעיהו-פז, הקואופרציה בעולם: רקע היסטורי ועקרונות רוצ'דייל
האצטדיון האייקוני לוסייל

האצטדיון האייקוני לוסייל (בערבית: ملعب لوسيل الدولي; תעתיק מדויק: מלעבּ לוסיל אלדולי; תעתיק חופשי: מלעבּ לוסייל א-דַּוּלי) הוא אצטדיון כדורגל הממוקם בעיר לוסייל שבקטר, ואירח את גמר מונדיאל 2022. האצטדיון תוכנן על ידי משרד האדריכלים של האדריכל הבריטי נורמן פוסטר. מבנה האצטדיון תוכנן להיות עגול כמעט לגמרי, והוא מחולק לשתי טבעות מושבים, בתכולה כוללת של 86,250 מושבים. האצטדיון מוקף מבחוץ בבריכת השתקפות, שמעליה שישה גשרים. את התעלה והאצטדיון מקיפים מגרשי חנייה ורחבה להולכי רגל שמובילה למערך בניינים המשמשים את האצטדיון, שכולל בתוכו בית מלון ואת משרדי האצטדיון. גג האצטדיון הוא בעל צורת אוכף, ובעל יכולת לפתיחה וסגירה מלאה בהתאם לתנאי האקלים. העבודות להקמת האצטדיון החלו באפריל 2017. התכנית של עיצוב האצטדיון פורסמה בדצמבר 2018. האצטדיון נפתח בנובמבר 2021. לאחר גביע העולם מספר מקומות הישיבה באצטדיון יוקטן לכ-20,000 מושבים. מדיה וקבצים בנושא האצטדיון האייקוני לוסייל בוויקישיתוף שירות כלכליסט, הסינים יבנו את האצטדיון הראשי של מונדיאל קטאר 2022, באתר כלכליסט, 30 בנובמבר 2016 גיל לוין, ‏קטאר 2022: כך יראו האצטדיונים המארחים, באתר ערוץ הספורט, 3 באוקטובר 2018 lusail stadium, באתר stadiumguide (באנגלית)
מכון בנין שלם

מכון בנין שלם הוא מכון העוסק בנושאי זוגיות, בניין המשפחה, ייעוץ, הדרכת כלות, הורות וחינוך ילדים. המכון נוסד בשנת תשנ"ח על ידי הרב אוהד תירוש ואשתו הרבנית דנה תירוש, שעומדים בראשו. מקיים במהלך השנה אירועים וימי עיון וכן כנסי קיץ. רבני המכון מחתנים זוגות. בנוסף מקיים המכון פעילויות פרטניות כגון הדרכת כלות וייעוץ זוגי. בשנת תשע"ו החל המכון להעביר ימי עיון למורים בחמ"ד. משרדי המכון נמצאים בשכונת קריית משה ופעילותו מפוזרת בכל הארץ ובפרט במדרשת הרובע. המכון מקיים כנס קיץ לנשים המתקיים מדי שנה במשך שלושה ימים בבנייני האומה בנושאי זוגיות, בניין המשפחה, ייעוץ, הדרכת כלות, הורות וחינוך ילדים. בכנס משתתפות בכל שנה כ-6000 נשים. מרצים בו רבנים, רבניות, אנשי ציבור ואנשי חינוך. הכנס מתקיים החל משנת תשנ"ח (1998), וממשיך להתקיים מדי קיץ מאז ועד היום (נכון ל-2023). במקביל נערך כנס לגברים בו משתתפים כמה מאות גברים. בכנס משתתפות נשים דתיות, מסורתיות וחילוניות. הדרכת כלות - הכנה הלכתית, רעיונית ומעשית לקראת החתונה וחיי הנישואין, עם מדריכת כלות. ייעוץ - מוקד טלפוני של ייעוץ, זוגי ומשפחתי. מרקם - עריכת חופות לזוגות מהמגזר החילוני. בוקר לימוד לנשים נשואות - העשרה זוגית, חינוך ילדים ומתבגרים, העצמה נשית. קורסי ערב בנושא חינוך ילדים. תוכנית דו שנתית לנשות מקצוע בתחום הנפש ולסטודנטיות במקצועות טיפוליים. ד"ר מיכאל אבולעפיה הרב אוהד תירוש הרבנית עידית איצקוביץ הרבנית דנה תירוש, ראש מכון בנין שלם. הרבנית דנה סליי, ראש מדרשת הרובע הרבנית אסתר לבנון - אשת הרב אליקים לבנון הרבנית קתי מנדלביץ - אשת הרב יוסף מנדלביץ, מרצה ומדריכת כלות במכון פוע"ה הרבנית אסתי ארנד אתר האינטרנט הרשמי של מכון בנין שלם מכון בנין שלם, ברשת החברתית פייסבוק שיעורי כנס בניין שלם בשנת תשס"ה, באתר ערוץ מאיר המשפחה היהודית היא לבנת היסוד של העם, כתבה על הכנס, באתר ערוץ 7 כנס בניין שלם – "אנרגיות לכל השנה" כתבה על הכנס, באתר ערוץ 7 "נשים מגיעות לכאן לעבוד" ריאיון עם הרב אוהד תירוש על הכנס, באתר ערוץ 7 "היום יש קושי גדול למצוא זיווג", ריאיון עם הרב אוהד תירוש על זוגיות בכנס "בנין שלם", באתר ערוץ 7 "כנס בנין שלם, הצלחה חסרת תקדים", ריאיון עם הרב אוהד תירוש על כנס "בנין שלם", באתר ערוץ 7.
חנות הספרים האחרונה

חנות הספרים האחרונה (באנגלית: The Last Bookstore) היא חנות ספרים עצמאית מהגדולות בעולם ולפי פרסומי בעליה, הגדולה ביותר בקליפורניה. היא ממוקמת ברחוב ספרינג 453 בדאון טאון של לוס אנג'לס. החנות הוקמה על ידי ג'וש ספנסר ב-2005, כחנות שמכרה ספרים משומשים, תקליטי ויניל ופריטים נוספים ברשת האינטרנט בלבד. בהמשך התמקד העסק בספרים ותקליטים פיזיים, שם החנות רומז למחאה על חדירת המדיה הווירטואלית ודחיקת רגלי המדיה הישנה, ספרים ותקליטים. משכנה הנוכחי של החנות הוא במגדל ספרינג לאמנויות, בדאון טאון לוס אנג'לס. היא מכילה 22,000 מטרים רבועים של תצוגת ספרים באולם ענק ובו עמודים הנמתחים לגובה 25 מטרים, בהם מוצגים 250,000 ספרים חדשים ומשומשים, מדור ספרים נדירים, עשרות אלפי רומנים גרפיים ועשרות אלפי תקליטי ויניל. התצוגה שימשה תפאורה לצילומי אופנה של המגזין "אסקווייר". מדיה וקבצים בנושא חנות הספרים האחרונה בוויקישיתוף אתר האינטרנט הרשמי של חנות הספרים האחרונה שווה קריאה: חנויות ספרים מדהימות ברחבי העולם, באתר כלכליסט, 4 בספטמבר 2014 בן הוף, Inside “The Last Bookstore” in Downtown Los Angeles, 2 בדצמבר 2013, באתר "Untapped Cities" (באנגלית) קרולין קלוג, Downtown L.A.'s the Last Bookstore defies trends, 15 ביוני 2011, באתר ה"לוס אנג'לס טיימס" חנות הספרים האחרונה, ברשת החברתית אקס (טוויטר) חנות הספרים האחרונה, ברשת החברתית אינסטגרם ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "חנות הספרים האחרונה".
אצטדיון עיר החינוך

אצטדיון עיר החינוך (בערבית: ملعب مدينة التعليم; תעתיק מדויק: מלעבּ מדינת אלתעלים; תעתיק חופשי: מלעבּ מדינת א-תעלים) הוא אצטדיון כדורגל הממוקם בעיר החינוך שבא-ריאן, קטר. האצטדיון שימש למשחקים שהתקיימו במסגרת מונדיאל 2022. מבנה האצטדיון תוכנן בצורה של יהלום משונן, נוצץ ביום וזוהר בלילה. האצטדיון, עם 45,350 מקומות ישיבה, הוקם על יד הקמפוסים והאוניברסיטאות בעיר החינוך. לאחר סיום המונדיאל, כ-20,000 מושבים מהאצטדיון יפורקו, ויישארו בו 25,000 מקומות; הוא ימשיך לשמש לתחרויות ספורט של האוניברסיטאות והקמפוסים השונים. מדיה וקבצים בנושא אצטדיון עיר החינוך בוויקישיתוף בנייתו של אצטדיון עיר החינוך אצטדיון עיר החינוך, באתר Infowat